
Lumea de la poalele Munţilor Himalaya

PAȘTE ÎN PAKISTANUL DE NORD

Lahore – Khewra – Rawalpindi – Skardu – Shigar – Khaplu – Machlu – Gilgit – Hunza – Parcul Naţional Khunjerab – Pasul Khunjerab – Gulmit – Tattu – Fairy Meadows – Tabăra de bază Nanga Parbat – Chilas – Valea Swat – Peshawar – Taxila – Islamabad 
Vă invităm într-un circuit de Paște în Pakistan, o călătorie spectaculoasă prin marile orașe istorice și peisajele copleșitoare ale nordului țării, la întâlnirea dintre Himalaya, Karakoram și Hindu Kush. De la Lahore, Islamabad, Taxila și Peshawar, unde vom descoperi moștenirea mogulă, budistă și islamică, vom porni spre văile montane Skardu, Shigar, Khaplu, Gilgit și Hunza, urmând legendara Autostradă Karakoram, una dintre cele mai impresionante șosele montane ale lumii. Vom ajunge la Pasul Khunjerab, la granița cu China, vom admira ghețari, lacuri alpine și forturi vechi de secole și vom pătrunde în lumea comunităților Balti și Hunza. Unul dintre momentele memorabile ale circuitului va fi drumeția spre Fairy Meadows, la poalele impunătorului Nanga Parbat, unde vom petrece chiar ziua de Paște, într-un decor montan de o frumusețe rară. Un circuit, care reunește peisaje de vis și întâlniri cu oameni primitori într-o experiență greu de egalat, pe care niciun adevărat devorator de turism nu ar trebui să-l rateze.

Perioada:  23.04 – 06.05.2027
Ziua 1 / 23.04.2027:  Bucureşti – Istanbul – Lahore
Întâlnire cu conducătorul de grup la Aeroportul Henri Coandă, la ora 14:00 (în fața ghișeului de îmbarcare al companiei Turkish Airlines). Plecare spre Istanbul cu compania Turkish Airlines, zbor TK 1040 (15:55 / 17:25), de unde se va pleca spre Lahore cu zborul TK 714 (20:30 / 04:05).
Ziua 2 / 24.04.2027:  Lahore
Vom sosi în Lahore dimineața, la ora 04:05, iar după îndeplinirea formalităților de intrare ne vom întâlni cu ghidul local, care ne va conduce la hotel pentru early check-in și mic dejun. Vom pătrunde apoi în atmosfera unuia dintre cele mai importante centre culturale ale Pakistanului, Lahore, capitala provinciei Punjab și al doilea oraș ca mărime al țării. Fostă reședință imperială în epoca mogulă, metropola păstrează un patrimoniu remarcabil, în care arhitectura islamică, tradiția sikh și influențele perioadei coloniale se întâlnesc într-un decor urban de mare diversitate. Turul panoramic și pietonal ne va purta mai întâi spre Poarta Delhi și Grădinile Shalimar, amenajate în timpul împăratului Shah Jahan, înainte de a ajunge la Moscheea Wazir Khan, cunoscută pentru fațadele sale bogat decorate și rafinamentul ornamentației. Vom continua cu Fortul Lahore, inclus în Patrimoniul Mondial UNESCO, un vast ansamblu fortificat dezvoltat în epoca împăratului Akbar, în interiorul căruia vom vizita Shish Mahal, celebrul Palat al Oglinzilor, decorat cu mii de fragmente de sticlă și motive ornamentale delicate. În fața fortului se ridică Moscheea Badshahi, sau Moscheea Regală, una dintre marile realizări arhitecturale ale epocii mogule, construită în sec. al XVII-lea în timpul împăratului Aurangazeb. În apropiere vom vedea mormântul filozofului și poetului Iqbal, precum și Samadhi-ul Maharajahului Ranjit Singh și Gurdwara Dera Sahib, loc de mare însemnătate pentru comunitatea sikh, asociat martiriului lui Guru Arjan Dev. După dejun vom vizita Muzeul Lahore, cel mai vechi muzeu din Pakistan, ale cărui colecții oferă o imagine amplă asupra istoriei și culturii regiunii, de la arta Gandhara și patrimoniul budist și jainist până la epoca mogulă și perioada colonială. Cină la un restaurant local și cazare în Lahore la Hotel Four Points by Sheraton 5* (sau similar 5*).
Ziua 3 / 25.04.2027:  Lahore – Khewra – Islamabad – Rawalpindi 
Mic dejun. În această zi ne vom îndrepta spre Khewra, unde vom pătrunde într-un univers subteran spectaculos, vizitând Mina de sare Khewra, una dintre cele mai cunoscute atracții turistice ale Pakistanului și a doua ca mărime din lume. Rețeaua sa impresionantă cuprinde 17 niveluri, dintre care 11 subterane, și peste 40 km de tuneluri săpate în masivul de sare. Locul este renumit pentru sarea de Himalaya, iar tradiția locală spune că zăcămintele ar fi fost descoperite în timpul campaniei lui Alexandru cel Mare în regiune, în sec. al IV-lea î.Hr., când caii soldaților săi ar fi început să lingă rocile sărate. Vom explora interiorul cu ajutorul unui trenuleț electric, printre galerii luminate care scot în evidență nuanțele roz ale sării, și vom descoperi o copie a Moscheii Badshahi, realizată din cărămizi de sare, podul de sare și Palatul Oglinzilor, ale cărui cristale roz creează un decor neobișnuit. După dejun ne vom continua drumul spre Islamabad, capitala Pakistanului, oraș conceput și planificat în anii 1960 pentru a prelua rolul de capitală de la Karachi. Spre deosebire de marile centre istorice ale țării, Islamabad impresionează prin bulevarde largi, organizare urbană riguroasă și întinse spații verzi, fiind cunoscut pentru nivelul ridicat de trai și pentru sentimentul de siguranță. Cină şi cazare în Rawalpindi, situat pe prestigioasa Mall Road, la o distanță de aprox. 15 km de Islamabad, la Hotel Pearl Continental Rawalpindi 5* (sau similar 5*).  
Ziua 4 / 26.04.2027:  Rawalpindi – Skardu – Shigar 
Mic dejun. Dimineața ne va oferi una dintre cele mai impresionante perspective ale călătoriei, odată cu zborul spre nordul Pakistanului, peste un teritoriu modelat de marile masive Himalaya și Karakoram. Timp de aproape o oră vom survola o succesiune de culmi și văi spectaculoase, înainte de a ateriza în Skardu, capitala districtului cu același nume și una dintre marile porți de acces către Karakoram. De aici pornesc numeroase expediții spre vârfuri legendare precum K2, Broad Peak, Gasherbrum I și Gasherbrum II, nume care au intrat definitiv în istoria alpinismului mondial. După dejun vom continua spre Valea Shigar, coridor natural de acces către zona K2. Odată ajunși în Shigar ne vom plimba printre străduțele așezării unde vom vedea Moscheea Amburiq, ridicată în sec. al XIV-lea și legată de activitatea lui Syed Ali Hamdani, una dintre figurile importante ale răspândirii islamului în Baltistan, precum și vechiul bazar, care păstrează atmosfera tradițională a regiunii. Vom admira apoi dunele de nisip ce contrastează surprinzător cu relieful montan și Lacurile Kachura, dintre care Lower Kachura Lake, cunoscut și sub numele de Shangrila Lake, este renumit pentru cadrul său pitoresc. Ziua se va încheia la Fortul Shigar, fost palat al conducătorilor locali, construit în sec. al XVII-lea pe un pinten stâncos și restaurat printr-un amplu proiect de conservare coordonat de Aga Khan Cultural Trust. Transformat într-un hotel al lanțului Serena, ansamblul păstrează atmosfera unei reședințe istorice din Baltistan și ne va oferi chiar locul de cazare pentru această noapte. Cină și cazare în Shigar la Hotelul Serena Shigar Fort 4* (sau similar 4*).
Ziua 5 / 27.04.2027:  Shigar – Khaplu – Machlu – Shigar    
Mic dejun. În această zi vom pătrunde mai adânc în peisajele Baltistanului, pornind spre Valea Khaplu, o regiune montană care se întinde pe aprox. 110 km și deschide drumul către Valea Hushe. În jurul ei se ridică masive impresionante precum Masherbrum, K6, K7, Sherpi Kangh, Sia Kangri și Saltoro Kangri, într-un decor dominat de marile forme de relief ale Karakoramului. Zona constituie un important punct de acces spre traseele care duc către vârfuri precum Masherbrum, K6, K7 și Chogolisa, fiind strâns legată de tradiția montană și de expedițiile din nordul Pakistanului. Vom ajunge în Khaplu, capitala administrativă a districtului Ghanche din Gilgit-Baltistan, oraș locuit în majoritate de populația Balti, cu origini tibetane și cu o identitate modelată de răspândirea islamului începând cu sec. al XIV-lea. De-a lungul timpului, așezarea a avut un rol strategic în supravegherea rutei comerciale spre Ladakh, care urma cursul râului Shyok, iar în epoca dinastiei Yabgo s-a numărat printre cele mai importante centre politice ale Baltistanului. Așezat pe valea râului Shyok, aproape de confluența acestuia cu Indusul, Khaplu păstrează o identitate distinctă, în care tradițiile locale, influențele tibetane și moștenirea islamică se împletesc. Vom vizita Moscheea Chaqchan, veche de aprox. 700 de ani, asociată cu Ameer Kabeer Syed Ali Hamadani și remarcată prin combinația dintre arhitectura cu influențe tibetane și tradiția religioasă sufită Nurbakhshiya. Sala sa de rugăciune, realizată din lemn și cărămizi de lut, reflectă adaptarea ingenioasă a construcțiilor la specificul climatic și cultural al regiunii. După dejun ne vom îndrepta spre satul Machlu, unde casele vechi, străduțele înguste și viața simplă a comunității ne vor oferi o imagine mai apropiată a cotidianului local. La finalul zilei ne vom întoarce la Shigar pentru cină și cazare la Hotelul Serena Shigar Fort 4* (sau similar 4*).
Ziua 6 / 28.04.2027:  Shigar – Gilgit
Mic dejun. Ne vom deplasa în această zi către frumosul oraş Gilgit, capitala administrativă a regiunii Gilgit-Baltistan și un important nod comercial și cultural al nordului Pakistanului. Orașul s-a dezvoltat într-o zonă în care, timp de secole, s-au intersectat drumuri ce legau diferitele văi ale munților din jur, păstrând până în prezent atmosfera unui centru de întâlnire între comunități și tradiții diverse. Vom vedea terenul de polo, sport cu tradiție îndelungată în această parte a țării, vechiul pod suspendat peste Râul Gilgit și bazarul montan, unde vom putea observa ritmul cotidian al localnicilor și atmosfera comercială care a caracterizat dintotdeauna orașul. Cină şi cazare la Hotelul Serena 4* (sau similar 4*). 
Ziua 7 / 29.04.2027:  Gilgit – Hunza 
Mic dejun. Dimineața ne vom îndrepta spre punctul de panoramă Rakaposhi, unde peisajul va fi dominat de unul dintre marile masive ale Karakoramului. Rakaposhi, nume tradus prin „Zidul Strălucitor”, este cunoscut și sub denumirea Dumani, „Mama Cețurilor”, imagine care surprinde foarte bine felul în care vârful apare adesea învăluit de nori. De aici vom admira întinderea Văii Hunza, un ținut montan asociat frecvent, în imaginarul turistic, cu miticul Shangri-La. Traseul zilei va continua prin lanțul Karakoram, cu opriri în sate de munte și puncte de belvedere, până la Karimabad, principalul centru turistic și administrativ al Văii Hunza. Ajunși în Hunza, vom descoperi atmosfera așezării într-un tur pietonal ce ne va purta prin bazarul Karimabad și spre forturile Altit și Baltit, două construcții istorice care au vegheat valea timp de secole și care au fost restaurate prin ample proiecte de conservare. Fortul Baltit, unul dintre simbolurile regiunii, se află pe Lista Indicativă UNESCO a Pakistanului. Cină și cazare în Hunza la Hotel Darbar 3* (sau similar 3*). 
Ziua 8 / 30.04.2027:  Hunza – Parcul Naţional Khunjerab – Pasul Khunjerab – Gulmit – Hunza   

Mic dejun. Itinerariul zilei ne va purta spre una dintre cele mai impresionante regiuni de mare altitudine ale nordului Pakistanului, Parcul Național Khunjerab, al treilea ca mărime din țară. Înființat în anul 1975 de Zulfikar Ali Bhutto pentru protejarea faunei montane, în special a oii Marco Polo, parcul se întinde pe aprox. 2.300 km², într-un relief în care numeroase zone depășesc altitudinea de 4.000 m. Traseul zilei ne va conduce mai întâi spre Lacul Attabad, apoi prin tunelurile prieteniei cu China, realizate în cadrul unuia dintre cele mai importante proiecte de infrastructură ale Autostrăzii Karakoram. Vom străbate cele cinci tuneluri, dintre care cel mai lung măsoară 3.360 m, și vom traversa poduri spectaculoase peste valea râului Hunza, inclusiv Marele Pod Shishkat, lung de 480 m. Vom ajunge apoi la Pasul Khunjerab, aflat la granița dintre Pakistan și China, la o altitudine de 4.693 m, unul dintre cele mai înalte puncte internaționale de trecere a frontierei din lume și punctul culminant al Autostrăzii Karakoram, într-un decor dominat de platouri alpine și culmi golașe. De aici vom continua traseul spectaculos spre Gulmit, fosta capitală de vară a Regatului Hunza, situată la altitudinea de 2.703 m. Vom lua dejunul la un restaurant local și vom opri în puncte de belvedere asupra ghețarului Passu, precum și la podul suspendat Husseini, devenit celebru prin aspectul său îndrăzneț și prin senzația de aventură pe care o oferă. La finalul zilei ne vom întoarce la Hunza pentru cină și cazare la Hotel Darbar 3* (sau similar 3*). 
Ziua 9 / 01.05.2027:  Hunza – Tattu – Fairy Meadows  

Mic dejun. Ne vom îndrepta în această dimineață către unele dintre cele mai impresionante decoruri montane ale Pakistanului, în apropierea zonei unde se întâlnesc lanțurile Karakoram, Himalaya și Hindu-Kush. Vom traversa Podul Raikot, aflat pe Autostrada Karakoram, iar de aici vom schimba complet ritmul călătoriei, continuând aprox. 2 ore cu mașini off-road 4x4 spre satul Tattu. Acesta marchează punctul de plecare pentru drumeția către Fairy Meadows și, mai departe, spre tabăra de bază Nanga Parbat. După dejun, vom lăsa bagajele mari, vom păstra doar strictul necesar într-un bagaj mic de mână și vom porni într-o drumeție de aprox. 3 ore printr-un relief montan spectaculos (doritorii pot face traseul călare). La capătul drumului ne va aștepta Fairy Meadows, un platou verde din Valea Raikot, situat la marginea ghețarului Raikot, la o altitudine de aprox. 3.300 m. De aici se deschide una dintre cele mai impresionante priveliști asupra Nanga Parbatului, al doilea cel mai înalt munte din Pakistan și al nouălea cel mai înalt vârf al lumii. Supranumit „muntele destinului”, Nanga Parbat este una dintre marile provocări ale alpinismului și a fost urcat și de alpiniști români pe ruta Schell, în anul 2013. Pajiștile poartă în germană numele Märchenwiese, „pajiștile de basm”, iar local sunt cunoscute sub denumirea Joot, un nume care păstrează legătura cu tradiția locului. Cină și cazare în Fairy Meadows la Raikot Saray (sau similar).
Ziua 10 / 02.05.2027:  Fairy Meadows – Chilas
Mic dejun. Un Paște fericit într-un decor cu totul aparte, la poalele Nanga Parbatului, unde dimineața ne va oferi răgazul de a ne bucura de liniștea pajiștilor alpine și de panorama impunătoare a unuia dintre cei mai cunoscuți munți ai lumii. După dejun vom începe coborârea din Fairy Meadows, parcurgând traseul pe jos sau călare (în funcție de ce s-a optat) până la punctul de întâlnire cu mașinile off-road 4x4. Cu acestea vom continua deplasarea până la Podul Raikot, unde ne va aștepta mașina pentru transferul spre Chilas. Cină și cazare în Chilas la Hotel Shangrila Midway House 3* superior (sau similar 3*).
Ziua 11 / 03.05.2027:  Chilas – Valea Swat
Mic dejun. În această zi vom parcurge unul dintre cele mai renumite drumuri montane ale Asiei, urmând Autostrada Karakoram până la Besham, de unde traseul ne va conduce spre Pasul Shangla, aflat la o altitudine de aprox. 2.200 m și mai departe către Valea Swat. Construcția Autostrăzii Karakoram a început în anul 1959 și s-a desfășurat pe parcursul a aproape două decenii, prin cooperarea Pakistanului și Chinei, de-a lungul unor rute care urmează în mare parte vechiul Drum al Mătăsii. Întinsă pe aprox. 1.300 km, șoseaua străbate o succesiune de regiuni montane spectaculoase, între Himalaya, Karakoram și zona de contact cu Hindu Kush și Pamir, fiind adesea supranumită „a opta minune a lumii” datorită dificultății și amplorii lucrărilor care au făcut posibilă construirea sa. Dincolo de frontiera cu China, traseul va continua pe Autostrada Națională 314, în Regiunea Autonomă Uigură Xinjiang. Pe traseu vom opri la Shatial, Dassu, Kamila, Pattan, Dubair și, într-un peisaj dominat de versanți abrupți și văi adânci, vom admira sculptura în stâncă a lui Buddha, mărturie a vechilor influențe culturale care au traversat această regiune. După dejun la un restaurant local, ne vom îndrepta spre Valea Swat, un ținut montan separat de câmpiile Peshawar de munții de nord-vest ai provinciei Khyber Pakhtunkhwa. Poziția sa strategică a transformat valea, de-a lungul secolelor, într-un important spațiu de întâlnire între civilizații și într-un coridor de trecere între Asia Centrală, China și subcontinentul indian. Alexandru cel Mare, Mahmood din Ghazni și Babar se numără printre marile figuri istorice asociate cu această rută. Frumusețea peisajelor i-a adus Văii Swat și supranumele de „Elveția Estului”, atribuit Reginei Elisabeta a II-a în timpul vizitei sale din anul 1961. Vom ajunge în Valea Swat pentru cină și cazare la Hotel One Swat 4* (sau similar 4*).
Ziua 12 / 04.05.2027:  Valea Swat – Takht e Bhai – Peshawar
Mic dejun. Dimineața vom începe cu vizitarea Muzeului Swat, unde vom putea înțelege mai bine bogata moștenire istorică și artistică a regiunii Gandhara, după care ne vom îndrepta spre Takht-e-Bhai, al cărui nume este tradus prin „Tronul Izvorului”. Complexul monastic, fondat în sec. I d.Hr. și folosit până în sec. al VII-lea, reprezintă unul dintre cele mai valoroase ansambluri budiste păstrate din Gandhara. Dispunerea sa pe terase și buna conservare a structurilor au contribuit la includerea sitului în Patrimoniul Mondial UNESCO în anul 1980. După dejun vom pleca spre Peshawar, capitala provinciei Khyber Pakhtunkhwa, oraș cu o istorie milenară și unul dintre cele mai vechi centre urbane locuite fără întrerupere din Pakistan și din Asia de Sud. Cină și cazare în Peshawar la Hotel Serena 4* (sau similar 4*).
Ziua 13 / 05.05.2027:  Peshawar – Taxila – Islamabad – Rawalpindi  
Mic dejun. Dimineața ne vom îndrepta spre Taxila, unul dintre cele mai importante centre culturale și comerciale ale lumii antice din această parte a Asiei. Așezată la intersecția marilor drumuri care legau subcontinentul indian de Asia Centrală și de lumea mediteraneană, zona păstrează urme de locuire din preistorie și reflectă, prin vestigiile sale, succesiunea unor civilizații și imperii care au modelat profund istoria regiunii. Alexandru cel Mare, dinastiile din nordul Indiei și împăratul Ashoka se numără printre marile nume asociate cu Taxila, care a devenit un centru major al budismului înainte ca invaziile hunilor din sec. al V-lea să-i marcheze declinul. În anul 1980, situl arheologic a fost înscris în Patrimoniul Mondial UNESCO. Vom descoperi Sirkap, cu planul său urbanistic de inspirație greacă, Stupa Vulturului cu Două Capete, muzeul arheologic, ruinele mănăstirii budiste Jaulian și stupele budiste, fiecare dintre acestea ilustrând întâlnirea dintre influențe elenistice, indiene și budiste. După dejun, vom continua spre Islamabad, capitala modernă a Pakistanului, singurul oraș sistematizat din Pakistan, construit la începutul anilor ’60 pentru a deveni capitală în locul Karachi-ului, cu clădiri moderne și bulevarde largi, înconjurată de Dealurile Margalla. Turul panoramic și pietonal ne va conduce spre Moscheea Faisal, inspirată de forma unui cort beduin și devenită unul dintre simbolurile orașului, a şasea ca mărime din lume, construită în anul 1976 din donaţiile oferite de către Regele Faisal al Arabiei Saudite şi al cărui nume îl poartă, care găzduiește și o universitate specializată în filozofie islamică și drept. Vom vedea apoi Monumentul Pakistanului, dedicat unității naționale, construit în stilul arhitectural mughal și zona instituțională din jurul Pieței Democrației, unde se află Parlamentul, Palatul Prezidențial și Curtea Supremă. Ziua se va încheia la Daman-e-Koh, punct de belvedere situat pe Dealurile Margalla, de unde vom privi Islamabadul de sus, cu rețeaua sa geometrică de sectoare, Moscheea Faisal dominând orizontul și Lacul Rawal conturându-se în depărtare. Ne vom îndrepta apoi spre Rawalpindi oraşul geamăn al Islamababului, un oraș vechi, cu străduțe înguste și bazaruri pline de culoare, pentru cină şi cazare în Rawalpindi, situat pe prestigioasa Mall Road, la o distanță de aprox. 15 km de Islamabad, la Hotel Pearl Continental Rawalpindi 5* (sau similar 5*).  
Ziua 14 / 06.05.2027:  Rawalpindi – Istanbul – București 
Transfer la aeroport pentru plecarea spre Istanbul cu compania Turkish Airlines, zbor TK 751 (09:10 / 13:15), de unde se va pleca spre București cu zborul TK 1045 (18:55 / 20:20).

TARIF:  1880 EURO +  2670 USD / loc în cameră dublă; Supliment single: 880 USD  

(tarif cu toate taxele incluse, valabil pentru un grup de minim 16 turişti; pt. 11-15 turişti, tariful se va majora cu 170 euro/pers.)

TARIFUL INCLUDE:
- transport intercontinental cu avionul pe rutele: Bucureşti – Istanbul – Lahore și Islamabad – Istanbul – Bucureşti cu compania Turkish Airlines

- transport intern cu avionul pe ruta: Islamabad – Skardu

- taxele de aeroport, combustibil, securitate şi serviciu pentru zborurile intercontinentale și pentru zborul intern (pot suferi modificări)

- transport intern pe toată durata circuitului cu vehicul adaptat la nr. de turişti
- transport cu vehicule off-road 4x4 pe traseul: Podul Raikot – Tattu – Podul Raikot

- 12 nopți de cazare în hoteluri de 5*, 4* și 3* și la Raikot Saray (sau similar), conform programului

- early check-in în Lahore în ziua sosirii

- mesele menționate în program: 12 mic dejunuri, 10 dejunuri și 12 cine

- tururile, vizitele și excursiile menționate în program

- biletele de intrare la obiective

- excursie în Valea Shigar

- excursie în Valea Khaplu și satul Machlu

- excursie în Parcul Național Khunjerab și la Pasul Khunjerab

- transport cu trenulețul electric în Mina de sare Khewra

- drumeție Tattu – Fairy Meadows – Tattu, conform programului

- ghid local vorbitor de limbă engleză

- conducător român de grup

- asigurare în caz de insolvabilitate / faliment al agenţiei de turism

NOTĂ: Taxele de aeroport incluse în tarif sunt cele valabile la data lansării programului. În situația majorării de către compania aeriană a acestor taxe până la data emiterii biletelor de avion (biletele se emit cu 7-14 zile înainte de plecare), agenția își rezervă dreptul de a modifica tariful excursiei conform cu noile valori ale acestor taxe.
TARIFUL NU INCLUDE:

- taxa de viză Pakistan: aprox. 40 euro/pers.
- alte servicii suplimentare decât cele menţionate, cheltuieli personale, băuturi etc.

- locuri preferențiale în avion

- închirierea cailor pentru traseul Tattu – Fairy Meadows și retur, pentru cei care aleg această variantă

- bacşişuri: 70 euro/pers., pentru ghizi, şoferi şi ajutori de şoferi, nu şi pentru bagajişti (se vor achita conducătorului de grup la destinație)

- excursii opţionale care se pot realiza cu un număr minim de participanţi, precizat de partenerii externi
IMPORTANT! Recomandăm încheierea unei asigurări storno și medicale de călătorie, care oferă protecție financiară în cazul unor evenimente neprevăzute ce pot afecta vacanța.

Asigurarea storno acoperă riscul anulării călătoriei din motive obiective (ex. îmbolnăvire, accidente, evenimente familiale grave). În cazul unui eveniment acoperit, asigurătorul poate returna sumele pierdute din cauza penalizărilor contractuale, în urma deschiderii unui dosar de daună și a evaluării documentelor justificative. 
Asigurarea medicală de călătorie acoperă costurile legate de asistență medicală de urgență, tratamente, spitalizare sau alte intervenții necesare în timpul vacanței, inclusiv transportul medical de urgență, dacă este cazul.

Ambele tipuri de asigurări pot fi încheiate la orice companie de asigurări autorizată. Suma achitată pentru poliță nu este rambursabilă. Pentru alegerea unei asigurări potrivite nevoilor dumneavoastră, echipa noastră vă stă cu plăcere la dispoziție.
INFORMAȚII VIZE:

- cetățenii români pot calători în Pakistan numai în baza unei vize de intrare care se obține on-line de către agenție înainte de plecarea în călătorie; o copie printată a vizei electronice o veți prezenta autorităților vamale la sosirea în Pakistan

ACTE NECESARE PENTRU OBŢINEREA VIZEI DE PAKISTAN:

- copie electronică color după prima pagină a pașaportului cu detaliile personale: nume, data nașterii, numărul de pașaport etc.

- 1 fotografie în format digital (JPEG) color, tip pașaport recentă, pe fundal alb, cu fața întreagă, fără șapcă, lobul urechilor vizibil, poziție serioasă, fără ochelari

CONDIŢII DE ÎNSCRIERE:

- înscrierile încep din momentul lansării programului, cu plata unui avans min. de 30% din tarif şi se încheie la epuizarea locurilor 
- diferența de până la 50% din valoarea totală a pachetului de servicii se achită cu 60 de zile înainte de data plecării
- diferența de până la 100% din valoarea totală a pachetului de servicii se achită cu 30 de zile înainte de data plecării
- turistul va încheia cu agenţia « Contractul de prestări servicii turistice », la care prezentul program este parte

- în momentul semnării « Contractului de prestări servicii turistice », turistul îşi asumă plata diferenţei stipulată în program în cazul neîntrunirii grupului minim de turişti

NOTĂ:

În cazul unor situații de criză medicală sau restricții guvernamentale neprevăzute este posibil ca unele reglementări de călătorie să se modifice până la data plecării sau după începerea călătoriei, independent de voința agenției (cum ar fi: controlul stării de sănătate, restricții de călătorie, obligativitatea de autoizolare după întoarcerea în România, măsuri suplimentare de igienă și formalități vamale). Agenția nu poate fi făcută răspunzătoare, aplicându-se termenii și condițiile contractuale standard
OBSERVAŢII:

- conducătorul de grup poate modifica programul acţiunii în anumite condiţii obiective, inclusiv ordinea în care se vizitează obiectivele turistice
- agenţia nu se obligă să găsească partaj persoanelor care călătoresc singure

- agenţia nu răspunde în cazul refuzului autorităţilor de la punctele de frontieră de a primi turistul pe teritoriul propriu sau de a-i permite să părăsească teritoriul propriu

- prezentarea la aeroport se va face cu două ore înaintea zborului; agenţia nu răspunde în cazul refuzului îmbarcării turiştilor ca urmare a întârzierii acestora

- orarul zborurilor poate fi modificat fără preaviz de către compania aeriană
- conducătorul de grup se va asigura că programul se desfăşoară conform itinerarului prezentat, va oferi asistență în situaţii de urgenţă, va traduce prezentarea ghizilor locali, va oferi informaţii referitoare la excursiile opţionale şi la itinerar cu observaţia că nu are calificarea şi atestarea legală de ghid turistic

- cazarea turiştilor, precum şi eliberarea camerelor se face în conformitate cu regulile hoteliere specifice fiecărei ţări

- clasificarea pe stele a unităţilor de cazare este cea atribuită oficial de ministerul de resort din ţările vizitate şi ca atare respectă standardele locale

- variantele de cazare menționate în programul turistic sunt disponibile la momentul lansării acestuia și pot fi înlocuite pe parcurs cu alternative similare
- distribuţia camerelor la hoteluri se face de către recepţiile acestora; problemele legate de amplasarea sau aspectul camerei se rezolvă de către turist direct la recepţie şi la cererea sa, va fi asistat de conducătorul de grup

- repartizarea camerelor va fi realizată de recepțiile hotelurilor, în funcție de disponibilitate și de tipul acestora (nefiind obligatoriu ca toate să fie la fel), fără a ține cont de ordinea înscrierilor

- dacă recepțiile hotelurilor solicită plata unei garanții la check-in, aceasta este responsabilitatea exclusivă a turiștilor
- dacă hotelul este schimbat din motive care nu ţin de agenţie, va fi înlocuit cu un altul de aceeaşi categorie, aşa cum este precizat în program

- agenţia îşi rezervă dreptul de a modifica valoarea taxelor de aeroport, în cazul în care valoarea acestora este schimbată de compania aeriană

- agenţia poate aloca un număr de locuri cu reducere în cazul anunţurilor promoţiilor tip early booking sau a ofertelor speciale, pentru o perioadă limitată de valabilitate; dacă acestea se epuizează înainte de expirarea perioadei anunţate, agenţia va opri promoţia fără un anunţ prealabil

- acest program include porțiuni din itinerariu cu un grad mediu de dificultate
- în situația în care turistul are cerințe speciale, spre exemplu, dar fără a se limita la: camere alăturate sau cu o anumită localizare, meniu special, acestea vor fi solicitate către partenerii noștri, dar nu vor fi considerate confirmate decât în măsura posibilităților de la fața locului

- în cazul în care turistul manifestă un comportament necorespunzător în timpul circuitului, ne rezervăm dreptul de a refuza înscrierea acestuia la următoarele circuite organizate de agenția noastră; de asemenea, turistul va fi exclus din programul de fidelitate; comportamentul necorespunzător include, dar fără a se limita la: încălcarea regulilor stabilite, comportament agresiv sau lipsit de respect față de ceilalți turiști, personalul agenției sau partenerii noștri
- în derularea excursiei pot apărea situaţii de forţă majoră precum întârzieri în traficul aerian, blocarea aeroporturilor din raţiuni de securitate, schimbări de aeroporturi din raţiuni politice, greve, condiţii meteo nefavorabile etc.; în aceste cazuri agenţia se obligă să depună eforturi pentru depăşirea situaţiilor ivite; totodată, agenţia nu poate fi făcută răspunzătoare pentru suportarea unor cheltuieli suplimentare aferente

- aşezarea turiştilor în autocar se va face începând cu bancheta a doua, în ordinea înscrierilor, iar cei care au achitat supliment de single pentru cazare NU beneficiază de 2 locuri în autocar
- agenţia nu-şi asumă responsabilitatea în cazul în care anumite obiective nu pot fi realizate din motive independente de aceasta

- conform legilor internaţionale, doar ghizii locali au dreptul să ofere explicaţii în interiorul muzeelor, monumentelor etc.; altfel, conducătorii de grup vor oferi explicaţii turiştilor doar în afara obiectivelor turistice; ghizii locali pot fi angajaţi contra cost doar cu acordul turiştilor interesaţi de ghidajul acestora

- excursiile opţionale se efectuează la faţa locului cu agenţiile locale; sumele aferente acestor excursii nu se încasează în numele şi pentru agenţie; tarifele excursiilor opţionale pot fi mai mari decât cele ale excursiilor care pot fi achiziţionate de la recepţia hotelurilor, sau din altă parte, aceasta datorându-se faptului că persoanele participante vor avea la dispoziţie un mijloc de transport care îi va duce şi îi va aduce la hotelul respectiv, ghidul excursiei şi după caz, un ghid local; în tariful excursiilor opţionale nu sunt incluse intrările la obiectivele turistice vizitate

- agenţia nu poate fi făcută răspunzătoare de pierderea bagajelor sau a obiectelor personale, indiferent de cauză

- în cazul în care turistul întârzie sau renunţă la programul stabilit, nu poate avea nicio pretenţie privind rambursarea eventualelor despăgubiri

- agenţia nu va suporta costurile suplimentare datorate unor cauze naturale cum ar fi alunecări de teren, căderi masive de zăpadă şi evenimente politice neprevăzute, greve etc.

- selectarea preferențială a locurilor în avion, în cadrul rezervărilor de grup, este de cele mai multe ori supusă unor reguli stricte și diferă de la o companie aeriană la alta (se percep costuri suplimentare sau nu este acceptată și/sau se poate face numai cu un anumit timp în avans etc.). Ulterior achitării unei sume pentru un loc preferențial în avion, compania aeriană poate modifica fără preaviz tipul de avion și ca atare se modifică configurația locurilor în avion, respectiv a locului prerezervat/achitat de către turist; pentru aceste situații nu suntem răspunzători și ne oferim doar sprijinul să intermediem un dialog cu compania aeriană ce nu garantează și soluționarea situației
- copiii minori pot călători doar: a) însoţiţi de ambii părinţi; b) însoţiţi de unul dintre părinţi care să deţină acordul notarial al părintelui care nu călătoreşte (sau încredinţare prin hotărâre judecătorească definitivă, certificat de deces); c) însoţiţi de un adult cu certificat de cazier judiciar şi acordul notarial al ambilor părinţi; d) însoțitorii minorului sunt obligați să aibă certificatul de naștere în original al copilului minor, adițional pașaportului 

- copiii au nevoie de paşaport individual 

- vă rugăm să vă asiguraţi că documentele de călătorie, CARTEA DE IDENTITATE sau PAŞAPORTUL, nu prezintă urme de deteriorare a elementelor de siguranţă şi sunt valabile minim 6 luni de la data terminării călătoriei

- pentru posesorii de paşapoarte temporare cu valabilitate de 1 an, este necesară obţinerea vizelor de la ambasada din Bucureşti; în cazul neobţinerii vizei se reţin penalizări pentru biletul de avion, asigurarea medicală şi cheltuielile agenţiei

- c/v excursiei poate fi achitată şi în lei (sau în euro/usd față de moneda/monedele în care este lansat programul turistic) la cursul BNR + 2%, din ziua emiterii facturii

- suma înregistrată în contul bancar al agenției de turism după plata efectuată de către beneficiarul serviciilor trebuie să corespundă exact sumei facturate

- contractul de prestări servicii turistice intră în vigoare la momentul efectuării plății de către beneficiar
- prezentul document constituie anexă la « Contractul de prestări servicii turistice »

